নৌযান থেকে দুবলার ঘাটে নেমে বালুতে পা ফেলে একটু এগোন, এবার আবার একটু পেছন ফিরে তাকান। মনে হবে বিস্তৃত একটি সমুদ্র সৈকত, ঘাটে জড়ো হয়ে আছে অসংখ্য নানা বৈশিষ্ট্যের নৌকা, ট্রলার, দূরে চলাচলরত পর্যটকবাহী জাহাজ, পানির হালকা স্রোতে দুলতে দুলতে এগিয়ে চলছে কোন মাছ ধরার ট্রলার, জেলেরা জাল টানছে, গান গাইছে, দূরে ডানা ঝাপটে হঠাৎ করে দলবেঁধে উড়াল দিচ্ছে একঝাক সামুদ্রিক পাখি। এই অপরূপ দৃশ্য আপনাকে দিয়ে যাবে অজস্র ভালো লাগার অনুভব, যে অনুভবের জন্যই মানুষ ঘর ছেড়ে বেরিয়ে পড়ে ঘুরতে। বিশাল চর এলাকা, এক কোনায় দাঁড়িয়ে কিছু অনুমান করা কঠিন, তবে এক নজরে দেখে নিতে পারেন চারপাশটা। ঘাটে নামলেই পাবেন একটি ছোট্ট দোকান, দোকানে চা পান, বিস্কটিসহ ছোটখাটো বিভিন্ন জিনিস পাওয়া যায়। গাইড বা গার্ডের সাথে কথা বলে সুবিধামত যেকোন দিক দিয়েই হাঁটা শুরু করতে পারেন।